b'\n_START_ARTICLE_\nIt\xc3\xa4-Suomen yliopiston kirjasto\n_START_PARAGRAPH_\nIt\xc3\xa4-Suomen yliopiston kirjasto on It\xc3\xa4-Suomen yliopistoon kuuluva tieteellinen kirjasto. It\xc3\xa4-Suomen yliopiston kirjastoon kuuluvat Carelia-talossa sijaitseva Joensuun ja Snellmaniassa sijaitseva Kuopion kampuskirjasto sek\xc3\xa4 Kuopion yliopistollisen sairaalan tieteellinen kirjasto. Kirjasto muodostettiin yhdist\xc3\xa4m\xc3\xa4ll\xc3\xa4 Joensuun ja Kuopion yliopistojen kirjastot vuoden 2010 alussa._NEWLINE_Kirjaston kokoelmat painottuvat yliopiston nelj\xc3\xa4n tiedekunnan tieteenaloille. Filosofisen tiedekunnan aineisto sijaitsee Joensuussa, luonnontieteiden ja mets\xc3\xa4tieteiden tiedekunnan aineisto Joensuussa ja Kuopiossa, terveystieteiden tiedekunnan aineisto Kuopiossa sek\xc3\xa4 yhteiskuntatieteiden ja kauppatieteiden tiedekuntien aineisto sijaitsee Joensuussa ja Kuopiossa._NEWLINE_Painetut materiaalit l\xc3\xb6ytyv\xc3\xa4t fyysisesti kirjastojen tiloista, mutta erilaista materiaalia on paljon k\xc3\xa4ytett\xc3\xa4viss\xc3\xa4 tietoverkkojen kautta. Josku on kampusten yhteinen kirjastoj\xc3\xa4rjestelm\xc3\xa4, jonka avulla voi etsi\xc3\xa4 materiaalia ja muun muassa uusia lainoja. Nelli-portaali on puolestaan It\xc3\xa4-Suomen yliopiston ja Kuopion yliopistollisen sairaalan tiedonhakuj\xc3\xa4rjestelm\xc3\xa4, joka sis\xc3\xa4lt\xc3\xa4\xc3\xa4 elektronisia aineistoja opiskelijoille, henkil\xc3\xb6kunnalle ja tutkijoille._NEWLINE_Kirjaston erityisen\xc3\xa4 teht\xc3\xa4v\xc3\xa4n\xc3\xa4 on toimia vapaakappalekirjastona ja EU:n tallekirjastona.'